Félix Savart
Félix Savart, 30.6.1791-16.3.1841, fransk fysiker, mest kendt for sit samarbejde i 1820 med J.-B. Biot om at måle styrken af den elektromagnetiske påvirkning fra en elektrisk strøm på en magnetnål (se Biot-Savarts lov). Ellers beskæftigede Savart sig mest med akustik, herunder violinens fysik og klangfigurer. Hans navn er også knyttet til Savarts dobbeltplade, et polariskop bestående af to ens kvartsplader, hvis optiske akser står vinkelret på hinanden.